# Grammaire de P. de la Ramée/Chapitre 1.4

P. Vous dictes bien. d. Allons plus oultre, pourſuiues denrichir & embellir noſtre langue de telle richeſſe, & de telle beaulte, & nous declaires les conſonnes muettes. p. Les muettes ſont nommees par leur puiſſance en poſtpoſant e, & ſont auſſi en enſuiuant les voyelles, partie plus ouuertes, partie plus cloſes. Ouuertes proferees principalement des dents : cõme ſont Tau, & Delta, ou bien du palais, cõme Cappa & Gamma : cloſes comme Beta, & Pi, qui ſont les noms anciens & Gaulloys, & les Latins les ont nommees Te & De, Ce & Ge, Be, & Pe. De ces muettes trois D, B, P, ſont demeurees en leur entier, & ne ſont en rien alterees, comme en Da, de, di, do, du : Ba, be, bi, bo, bu : Pa, pe, pi, po, pu : T, C, G, ſœnt bien ſouuent corrompues en nos eſcripts. d. Declaires ceſte corruption, & monſtres comment il y conuiendroit remedier. p. Nous abuſons de T, pour S, entre deux voyelles, cõme nous prononcons Graſian, Condiſion, & toutefois nous eſcripuons Gratian, Condition. Ceſt abus eſt fonde ſur vng aultre abus, ceſt que ces mots ſont Latins, & pourtant pour monſtrer leur etymologie & origine, quil les fault ainſi eſcripre, qui eſt vng argumẽt de ie ne ſcay quels Latiniſeurs, toutefois (comme il ſemble) bien mal fonde en la lãgue latine : Car les Latins meſmes, deſquels nous voulons eſtre ſi grands zelateurs, nont iamais prononce Graſianus, pour Gratianus, & nont iamais eu eſgard a ceſte belle Etymologie pour eſcripre a la Grecque, les mots quils auoient tires des Grecs, ains ne ſe ſœnt propoſe autre choſe en leur eſcripture que la ſeule prolatiõ du peuple. Bref ſelon le iugement de Platon, Ariſtote, Varron, Ciceron le peuple eſt ſouuerain ſeigneur de ſa langue, & la tient comme vn fief de franc aleu, & nen doit recognoiſſance a aulcun ſeigneur. Leſcolle de ceſte doctrine neſt point es auditoires des profeſſeurs Hebreus, Grecs, & Latins en luniuerſite de Paris comme penſent ces beaux etymologiſeurs, elle eſt au louure, au Palais, aux Halles, en Greue, a la place Maubert : Ainſi Ciceron a declaire quil ſeſt reſerue la ſcience, mais touchant luſaige, quil la dõne au peuple. Par ainſi ceſt vne eſtrange barbarie en ces Grammairiens, qui ſe deuoient propoſer la pronontiation du peuple, de faire ſeruir vne muette pour le ſon dune demiuoyelle, & de vouloir faire quaſi parler, ce quils enſeignent eſtre muet. Labus de c, & g, eſt encore plus grand : car ces letres deburoient ſonner ainſi deuant e, & i, comme deuant a, o, u, brief cõme elles ſonnent en Lac, Sang. Lacus Sanguis, comme auſſi elles ſonnoient aux vrais Grecs & Latins : ce qui a eſte demonſtre ailleurs, & ſe deburoiẽt nommer, comme qui les eſcriproit Cue, Gue, Nous en abuſons eſtrangement deuant e, & i, pour S, & J, en les appellant, comme qui les eſcriproit Se, & Je : ou nous dementons leur puiſſance, en eſcriuant Cecy, Cela, Age, Gile, que nous pronõcons Seſi, Sela, aje, Jile : mais que diroit on de labus deuant les aultres voyelles ? Car en Commenca, Lecon, Recut, Bourgois, Bourgon, Dongon, lon prononce, Commeſa, Leſon, Reſut, Bourjoes, Bourjon, Donjon : puis pour corriger ceſt abus, lon en faict vn aultre, en interpoſant e, ſans le pronõcer aulcunement, comme Commencea, Commenceons, Receut, Changeons, Jugeons, Bourgeoes, Bourgeon, Dongeon. Certes puis que nous auons propres notes a tels ſons, ceſt vne lourde inconſtance de les meſpriſer, & contre toute raiſon forcer les muettes de repreſenter les demiuoyelles. Dauãtaige nous eſcripuons g, en fin de quelques mots ſans le pronõcer, cõme en Teſmoings, Soing, Coing, pourtant (me dira ton) que nous eſcripuons Teſmoingner, Soingner, Coingner : Or il falloit eſcripre en eſcripture correcte Temoņer, Soņer, Coņer : & ceſte belle excuſe toutefois nexcuſera point vng pour vn : Ce ſera (dict on) de peur quil ne ſemble que vn ne ſoit la note du nombre de ſept, qui eſt vne grande ſimpleſſe, comme ſi n, neſtoit point differente de ii. d. Quel remede nous pourries vous trouuer icy pour euiter lambiguite de ces deulx muette deuant e, & i ? p. Le Grec nen a aulcune en la premiere en proferant ſon kappa, deuãt toute voyelle ſemblablement : Ceſte letre eſt de nos Gaullois repetee puis apres des Latins, & rendue a nos Frãcoys : mais nous nen tenons compte & nous eſt totalement inutile : remettes ſus lanciẽnete en eſcripuant, ka, ke, ki, ko, ku, pour ca, que, qui, co, cu : Vous aures voſtre orthographe en ce point parfaicte & accõplie. Au ſurplus nous auons icy vne abbreuiation grecque x, pour cs, ou gs, ou gz, de laquelle nous vſons en quelques mots Grecs & Latins, comme Xerces, Xenophon, Expoſer, Exacteur, Exhæreder, Exiger, & en pourrions vſer ſuiuãt la puiſſance des ſimples letres ks, gs, gz, deſquelles elle eſt compoſee, comme en ces mots, Conionxion, Dixion, Lax, Lonx, que nous eſcripuõs, Conionction, Diction, Lacs, Longs. Nous en abuſons bien hardimẽt en la fin du mot, comme, Enuieux, Voix, Noix : ou s, eſt ſeulement proferee. La raiſon de telle eſcripture eſt plus barbare que le meſme barbariſme. Ceſt que ſi lon eſcripuoit, Enuieus, lon pourroit lire Enui eus. d. Ceſt merueille que telle nonchalance aye peu ſi long temps regner en noſtre Grammaire : Parquoy ie loue voſtre propos, par lequel vous nous donnes vng ſi grãd moyen pour regler ces letres, & en oſter toute cõfuſion : & de ma part ie prend grand plaiſir a tel meſnage, & comme a vng retraict lignager touchãt le kappa, que nos Gaullois auoient alliene aux Gregois : p. Vous aues raiſon : car lors nous naurions quune letre pour trois, non plus que les Grecs. Ce que les Latins ont bien congneu, & ont treſbien iuge (commem nous auõs dict en nos eſcolles) que ces trois letres, K, C, Q, nauoiẽt quun meſme ſon deuãt toutes voyelles, & pourtant que deux eſtoient ſuperflues. Ie viẽs a la muette G, ou nous auons vng ſemblable barbariſme que deuant : car Cue & Cui pour ke, ki, neſt pas plus barbare, que Gue, Gui, ou nous ne prononceons non plus u, en lung quen lautre : mais ceſt vne elegãce de nos latiniſeurs, pour eſcrire Langue, Languide, pourtãt que ces mots & aultres ſemblables venoient du Latin : A ceſte cauſe pour auoir icy vne eſcripture bien liſable, il ſeroit expediẽt de repeter des Grecs pour le moins le nom Gaullois de gamma, & deſguiſer vng petit noſtre figure, cõme ainſi G̛, g̛ afin q̃ g̛e, & g̛i, ne reuinſent plus pour Je & ji, ains que g̛, ſonnaſt egallement deuãt toute voyelle cõme g̛a, g̛e, g̛i, g̛o, g̛u. d. Iẽtẽd voſtre cõception touchãt ces deux muettes : ceſt que pour euiter vne confuſion de demiuoyelles & de muettes nous vſions de noſtre ka ou kappa, & quen alterant vng petit la figure de la ſecõde, nous repetiõs des Grecs lancien nom Gaullois. Car lors il ne fauldroit point vſer de deux voire de trois letres pour vne. Car vous eſcripriez Grek, Greke, Long, Long̛e, & non pas Grec, Grecque, Long, Lõgue. Pourtant ces choſes eſtans telles nous aurions ſix muettes ainſi nommees & firees.
Et finablement ſi nous raſſemblions tout noſtre alphabet, nous aurions vingt & neuf letres. A ꜷ ȩ e e̛ i o ȣ u s ç z r l ļ m n ņ j v f h t d k g̛ b p. & vne double x.